Vi danskere er tilsyneladende blevet pjattede med at udleve det frie liv i naturen. På fem år er antallet af hushandler på de 10 mest folkerige danske øer uden en fast broforbindelse steget med op til 111 procent. Fanø topper listen med de 111 procent, på Ærø har beboerne solgt 85 procent flere huse i 2018 end i 2013 - og så er også Bornholm godt med. Her er der solgt 68 procent flere huse end for fem år siden. Men én ø skiller sig ud ved at ligge under landsgennemsnittet på 53 procent flere solgte huse - og det er Læsø. Her blev der 'kun' solgt 43 procent flere huse i 2018 end i 2013. For fem år siden blev der lavet 30 hushandler - sidste år 43. Det viser en ny opgørelse fra Boligsiden. Lige nu er der 72 boliger til salg på Læsø - på Boligsiden.dk. Det billigste hus står til en kontantpris på 450.000 kroner for 76 kvardatmeter på Byrum Hovedgade i Byrum. Flere tør tage springet og flytte til en ø For mange er frygten for, at man kan stå tilbage med et usælgeligt hus, med til at afholde en familie fra at bosætte sig på en af de mindre danske øer, hvor det kræver en færge at komme hjem. Men de nye tal viser, at danskerne alligevel er blevet mere modige. Lige pånær nye borgere på Læsø, naturligvis. - Flere tør trække stikket fra storbylivet og flytte til en ø. For hvad er det værste, der kan ske? At de ikke kan lide det nye liv, og at de må sælge huset igen. Optimismen sætter sig i boligmarkedet, og det kommer øerne til gavn, siger Birgit Daetz, der er kommunikationsdirektør hos Boligsiden. Øerne har også fået medvind af de lavere færgetakster, der blev indført i 2016, vurderer Boligsiden.- Der er uden tvivl en tendens i samfundet, der giver medvind til øerne og livet på landet. Der er flere, der drømmer om at gøre noget andet og stå af ræset så at sige, siger Michael Dalsager, der er senior kommunikationskonsulent i Home.
Kun på Læsø går hushandlerne mere trægt end gennemsnittet - på de ni øvrige folkerigeste øer uden bro sælges der flere huse end resten af landet.